జైడస్‌ వెల్‌నెస్‌ చేతుల్లోకి కాంప్లాన్‌
- గ్లూకోన్‌-డి, నైసిల్‌, సంప్రీతి నెయ్యి కూడా..
- క్యాడిలాతో కలిసి హెయిన్జ్‌ ఇండియా కొనుగోలు..
- రూ.4,595 కోట్లకు కుదిరిన భారీ ఒప్పందం..
న్యూఢిల్లీ: దేశీయ వ్యాపారం రంగంలో బుధవారం మరో భారీ డీల్‌ కుదిరింది. క్రాఫ్ట్‌ హెయిన్జ్‌ సంస్థకు చెందిన హెయిన్జ్‌ ఇండియా వ్యాపారాన్ని క్యాడిలా హెల్త్‌కేర్‌తో కలిసి కొనుగోలు చేయనున్నట్టు జైడస్‌ వెల్‌నెస్‌ సంస్థ ప్రకటించింది. మొత్తం రూ.4595 కోట్లకు ఈ కొనుగోలు ఒప్పందం కుదిరినట్టుగా సంస్థ తెలిపింది. హెయిన్జ్‌ ఇండియా సంస్థ భారత్‌లో ప్రముఖంగా 'కాంప్లాన్‌' హెల్త్‌డ్రింక్‌, శక్తినిచ్చే 'గ్లూకోన్‌-డి', చెమటకాయల పౌడర్‌ నైసిల్‌తో పాటు సంప్రీతి నెయ్యి తదితర ఉత్పత్తులను అందిస్తోంది. తాజా కొనుగోలు ఒప్పందంతో ఈ సంస్థలన్నీ మొత్తంగా జైడస్‌ వెల్‌నెస్‌ చేతుల్లోకి వెళ్లనున్నాయి. వచ్చే మార్చి నాటికి ఈ కొనుగోలు ప్రక్రియ పూర్తికావొచ్చని సంస్థ మార్కెట్లకు వెల్లడిం చిన ప్రకటనలో తెలిపింది. ఒప్పందంలో భాగంగా హెయిన్జ్‌కు చెందిన అలీఘర్‌, సితారగంజ్‌లలోని తయారీ ప్లాంట్‌లతో పాటు పరిశోధన, అమ్మకాలు, మార్కెటింగ్‌ బృందాలు కూడా జైడస్‌ వెల్‌నెస్‌ నియంత్రణలోకి వెళ్లిపోనున్నాయి. హెయిన్జ్‌ ఇండియా సంస్థకు దేశ వ్యాప్తంగా 29 రాష్ట్రాల్లో 800 మంది డిస్ట్రిబ్యూటర్లు, 20,000 మంది హోల్‌సెల్లర్లను కలిగి ఉంది. జూన్‌తో ముగిసిన ఏడాది కాలానికి సంస్థ మొత్తం రూ.1150 కోట్ల ఆదాయాన్ని, రూ.225 కోట్ల ఎబిడ్టానును ప్రకటించింది. ఇదే సమయంలో జైడస్‌ వెల్‌నెస్‌ సంస్థ ఏకీకృత ఆదాయం రూ.1700 కోట్లుగా ఉంది. జైడస్‌ సంస్థ ఈక్విటీ, డెట్‌ల మిశ్రమంగా ఈ ఒప్పందాన్ని ముందుకు తీసుకుపోనుంద. సంస్థకు చెందిన కంప్లాన్‌ (1969), నైసిల్‌ (1951), గ్లూకోన్‌-డి (1933) ఉత్పత్తులు గత 50 ఏండ్లకు పైగా మార్కెట్లో ఉంటూ.. భారతీయుల ఆధరాభిమానాలను పొందాయి. వీటిని ఇప్పుడు జైడస్‌ వెల్‌నెస్‌, క్యాడిలాలు సొంతం చేసుకోవడంతో ఈ ఉత్పత్తులకు ఉన్న మార్కెట్‌ విస్తృతిని జైడస్‌ ఆసరాగా తీసుకొని తన ఉత్పత్తులను దేశ వ్యాప్తంగా మార్కెటింగ్‌ చేసుకొనే వెసులుబాటు కలుగనుంది.
మీ స్నేహితులకు రికమెండ్ చెయ్యండి